2015-07: hos en nabo til en vindmøllepark konstateres en tydeligt hørbar tone. kildestyrkemålingerne godtgør, at denne tone hidrører fra kun én af møllerne. skal der ved beregningerne af vindmøllernes samlede støjbidrag adderes et tonetillæg på 5 db kun til denne mølles støjbidrag? eller skal tonebidraget adderes til summen af støjbidrag fra parkens møller?
det står ikke direkte i vindmøllebekendtgørelserne, at det er til summen af vindmøllernes støjbidrag, at et eventuelt 5 db tonetillæg skal adderes.

problemstillingen er analog til en virksomhed: hvis det i forbindelse med kildestyrkemålinger konstateres, at én eller flere kilder udsender tydeligt hørbare toner, skal man hos naboerne undersøge, om der er tydeligt hørbare toner. er det tilfældet (og tonen/tonerne hidrører fra virksomheden), skal der lægges 5 db til summen af kildernes støjbidrag, og altså ikke kun til bidraget fra den eller de kilder, der udsender tydeligt hørbare toner.

på det grundlag vurderer referencelaboratoriet, at det er til det samlede støjbidrag fra vindmøllerne i parken, at der skal adderes 5 db.